גאל גרסיה ברנאל

גאל גרסיה ברנאל (בספרדית: Gael García Bernal; נולד ב-30 בנובמבר 1978) הוא שחקן, במאי ומפיק קולנוע מקסיקני. זוכה פרס גלובוס הזהב על משחקו בסדרת הטלוויזיה "מוצרט בג'ונגל" בשירות פריים וידאו. גרסיה ברנאל נולד בגוודלחרה, מקסיקו, למשפחה קתולית. בנם של פטרישיה ברנאל, שחקנית ודוגמנית לשעבר, וחוסה אנחל גרסיה, שחקן ובמאי. אביו החורג הוא סרחיו יאזבק, שלו אמו נישאה כאשר גרסיה ברנאל היה צעיר. אחיו למחצה של גרסיה ברנאל הוא השחקן דאריו יזבק ברנאל. הוא החל לשחק כבר בגיל שנה בלבד והעביר את רוב שנות העשרה שלו בהשתתפות באופרות סבון. קריירת המשחק של גרסיה ברנאל, שגם שני הוריו היו שחקנים, החלה כבר בהיותו בן שנה. בתקופת נעוריו השתתף במספר טלנובלות מקסיקניות. בגיל 19 החל ללמוד משחק ב-Central School of Speech and Drama בלונדון. במקביל, עזב את הטלנובלות לטובת הקולנוע. ב-1992 הופיע בטלנובלה מקסיקנית בשם "Abuelo y yo, El", לצד חברו הטוב דייגו לונה. מאז תחילת שנות האלפיים כיכב בכמה סרטי קולנוע מקסיקניים בולטים, כגון "אהבה נושכת" (Amores perros) בשנת 2000, עליו זכה בפרס אריאל לשחקן הטוב ביותר (המקביל המקסיקני לפרס אוסקר), שיחק בסרט "ואת אמא שלך גם" (Y tu mamá también) בשנת 2001. הופעותיו בסרטים אלו הובילו אותו גם לכמה הפקות בינלאומיות, בהן "דרום אמריקה באופנוע" (Diarios de motocicleta) בשנת 2004 ו"חינוך רע", בבימויו של פדרו אלמודובר, בשנת 2005. על תפקידו של גרסיה ברנאל בסרט "דרום אמריקה על אופנוע", בו גילם את דמותו של צ'ה גווארה, היה מועמד לפרס BAFTA לשחקן הטוב ביותר. בהמשך השתתף במספר הפקות הוליוודיות כ"בבל" (2006) ו-"The King"‏ (2007), וכן בסרט הצרפתי "מדעי החלום" (2006). ב-2007 ביים את סרטו הראשון, "Déficit", בו גם השתתף. ב-2010 שיחק בתפקיד ויקטור בסרט "מכתבים לג'ולייט", כיכב גם בסרטה זוכה הפרסים של איסיאר בויאין "בין טיפות הגשם" לצדו של השחקן הספרדי קארה אלחלדה. בשנת 2014 החל לשחק בתפקיד הראשי של רודריגו דה סוזה בסדרת הטלוויזיה הדרמה-קומית "מוצרט בג'ונגל" של רשת פריים וידאו. על תפקידו בסדרה זכה בפרס גלובוס הזהב לשחקן הטוב ביותר בסדרה קומית לשנת 2016, וקיבל מועמדות נוספת בשנת 2017. הסדרה סיימה את שידוריה ב-2018 בתום ארבע העונות כאשר העונה האחרונה עלתה בסטרימינג ב-16 בפברואר. בשנת 2016 שיחק בסרט המתח המקסיקני-צרפתי "נטושים", לצד ג'פרי דין מורגן. בשנת 2017 דובב בסרט האנימציה "קוקו" מבית פיקסאר דיסני את אחת הדמויות הראשיות-הקטור. רוח שחיי בעולם המתים שמנסה במשך שנים למצוא דרך לבקר בעולם החיים בערב של חג יום המתים המקסיקני (Dias de los Muertos) כפי ששאר הרוחות נוהגות לעשות. במקביל לקריירה הקולנועית, השתתף גם בכמה הצגות תיאטרון, בהם גם אחת המבוססת על "חתונת הדמים" של פדריקו גארסיה לורקה, שהוצגה בתיאטרון אלמיידה בלונדון ב-2005. גרסיה ברנאל גילה מעורבות חברתית כבר מגיל צעיר. בגיל 14 לימד קרוא וכתוב בכפרי האינדיאנים במקסיקו, והביע תמיכה במאבקם של בני חבל צ'יאפס, וכאשר היה בגיל 15 השתתף בהפגנות שלוות במהלך המרד בצ'יאפס בשנת 1994. בשנת 2008 החל בזוגיות עם השחקנית הארגנטינאית דולורס פונסי. הם נפשו על הסט של "חיים פרטיים" בשנת 2001. בניגוד לדיווחים בתקשורת, הם מעולם לא התחתנו, כך עולה מראיון שנתן ברנאל למגזין Elle. ב-8 בינואר 2009 נולד בנם הראשון לאזארו, במדריד, ספרד. בתם ליברטד, נולדה ב-4 באפריל 2011 בבואנוס איירס, ארגנטינה. הזוג סיים את מערכת היחסים ביניהם בספטמבר 2014. הוא מתגורר לסירוגין בבואנוס איירס ומקסיקו סיטי. ברנאל תיאר עצמו כ"קתולי תרבותי אבל גם כאגנוסטי רוחני." אתר האינטרנט הרשמי של גאל גרסיה ברנאל גאל גרסיה ברנאל, ברשת החברתית אקס (טוויטר) גאל גרסיה ברנאל, ברשת החברתית אינסטגרם גאל גרסיה ברנאל, במסד הנתונים הקולנועיים IMDb (באנגלית) גאל גרסיה ברנאל, באתר "אידיבי", מאגר הידע העברי לקולנוע ישראלי ועולמי גאל גרסיה ברנאל, באתר AllMovie (באנגלית) גאל גרסיה ברנאל, באתר Box Office Mojo (באנגלית) גאל גרסיה ברנאל, במסד הנתונים הקולנועיים KinoPoisk (ברוסית) גאל גרסיה ברנאל, באתר MusicBrainz (באנגלית) גאל גרסיה ברנאל, באתר Discogs (באנגלית) גאל גרסיה ברנאל, באתר אנציקלופדיה בריטניקה (באנגלית) ישי קיצ'לס, גאל גרסיה ברנאל לא מתפתה, באתר הארץ, 27 בפברואר 2009 אמיר קמינר, קאן, ובא לציון גאל, באתר ynet, 2 ביוני 2010 אמיר קמינר, גאל גרסיה ברנאל: "מה שאני עושה הוא פוליטי", באתר ynet, 4 במאי 2017